Mícheál Ó Siadhail

Is fear léinn agus file Éireannach é Mícheál Ó Siadhail a rugadh i mBaile Átha Cliath ar an 12 Nollaig 1947. Scríobh sé an téacsleabhar tábhachtach Gaeilge úd Learning Irish, agus é bunaithe ar Ghaeilge Chonamara. Foilsíodh leagan do lucht labhartha na Breatnaise faoin teideal Dysgu Gwyddeleg, arna cóiriú ag Ian Hughes. Thairis sin, d’fhoilsigh Ó Siadhail an leabhar Modern Irish: Grammatical Structure and Dialectal Variation, tráchtas ceannródaíoch ar an nGaeilge a thugann léargas cuimsitheach ar struchtúr na gcanúintí go léir. I ndiaidh a sheal a chaitheamh i mbun taighde ar an nGaeilge, áfach, chuaigh sé le filíocht Béarla, rud a thabhaigh roinnt mhaith duaiseanna liteartha dó in imeacht na mblianta.

Sa bhliain 1970 phós sé Bríd Ní Chearbhaill, arbh as Gaoth Dobhair, Gaeltacht Thír Chonaill, di. Chaith Bríd na blianta fada ina múinteoir i mBaile Átha Cliath, ach ansin b’éigean di éirí as nuair a buaileadh breoite le galar Parkinson í.

Tagairtí

Catagóir:Filí na hÉireann
Catagóir:Daoine as Baile Átha Cliath
Catagóir:Daoine a rugadh i 1947
Catagóir:Daoine beo